Ha eba o rerile ho ba molemi ya hwebang ka dijothollo, ha ho no nka nako pele o lemoha bohlokwa ba metjhine - diterekere, dithusatshebetso le metjhine. Tshimolohong, ha o sebetsa masimong a manyane, o ne o kgona ho etsa mosebetsi ka matsoho, kapa ho sebedisa terekere ya phoofolo (ditonki le dipholo). Le ha ho le jwalo, hang ha o simolla ho sebetsana le mobu wa dihekthara tse ngata, o tla rata ho sebedisa metjhine hore o kgone ho phetha mosebetsi o mongata nakong e nyane.
Re lemohile hore balemi ba bangata ba sitwa ho tswela pele, e ka ba hobane ba hloka diterekere tse lekaneng le metjhine, kapa e ka ba hobane disebediswa tsena tsa bona di le maemong a kgathetseng. Terekere ha e thuse molemi ka letho ha e sitwa ho sebetsa - ho sa kgathaletsehe hore lebaka ke lefe.
Hlahloba boemo ba oli le metsi.
Fumana rekoto ya ho sebetswa (service) ha terekere.
Sheba boemo ba dithaere.
Sheba ho tshwehla ha oli - ha ho a tshwanela ho ba teng.
Dumisa terekere, mme o mamele enjene.
Kganna, mme o hlahlobe ho sebetsa ha clutch le dikere (gears).
Hokela sebediswa, mme o hlahlobe 'lift' le sisteme ya hydraulike.
Na PTO e a sebetsa?
Na gauge hammoho le mabone a kgantshang di a sebetsa?
Hula sesebediswa, mme o bone ha eba terekere e na le matla.
Fumana hore ke plantere ya mofuta ofe - ke plantere ya polata, plantere ya vacuum kapa ke ya mofuta wa monwana (finger mechanism)?
Plantere e ka lema mela e mekae?
Hokela plantere terekereng. Kenya peo le manyolo ka hara dihopper. Kganna terekere sebaka sa dimithara tse ka bang 10, mme o hlahlobe hore mela kaofela e a sebetsa. Ha eba peo le/kapa manyolo a sa tswe le lesobeng jwalo ka ha ho lebelletswe, ka hloko hlahloba dikarolo tse tsamayang hore o kgone ho hlwaya phoso.
Ikgodise hore na ho teng dipoleiti tse ding tsa tlatsetso tsa plantere (ha eba e le plantere ya dipoleiti).
Pele o hokela sefafatsi, hlahloba oli ka pompong.
Hokela sefafatsi, o se hokele ho PTO. Etsa hore sefafatsi se sebetse, mme o hlahlobe hore na melongwana kaofela e a fafatsa.
Hlahloba kgatello (pressure).
Ha eba mathata a teng, fumana hore e ka ba ba mofuta ofe - na ke pompo, filthara kapa melongwana?
Ha eba sefafatsi ha se maemong a matle a tshebetso, na se ka lokiswa?
Hlahloba foreimi - na e kobehile kapa e peperane (Sheba mengwapo moo ho tjheselleditsweng)?
Hlahloba diboutu kaofela le moo ho hoketsweng teng.
Hlahloba dikarolo tse thetsanang le mobu (dikere le didiski) - na ho hlokahala tse ntjha?
Hlahloba dipeipi le dipompo tsa hydraulike - na di sa le boemong bo botle ba tshebetso, mme ha di dutle?
Hlahloba mabidi - hore a tletse hantle.
Hlahloba dibering (bearings) sesebedisweng - na tsohle di tlotsitswe ka kerise (grease), mme na di sebetsa hantle?
Etsa bonnete hore o etsa tekolo e phethahetseng ya diterekere le disebediswa kaofela e le hore o se ke wa leka ho sebetsa masimo a batsi ho feta ka moo sesebediswa se kgonang ka teng. Ho molemo ho etsa phaello dihekthareng tse nyane ho ena le ho ba le tahlehelo palong e kgolo ya dihekthara. Wena sebetsa feela boholo ba masimo boo o ka bo sebetsang ka nepo.